钦定古今图书集成/明伦汇编/氏族典/第487卷 > 《廖用贤尚友录》 > 谢灵运
## 钦定古今图书集成/明伦汇编/氏族典/第487卷 > 《廖用贤尚友录》 > 谢灵运

按《宋书谢灵运传》，“灵运，陈郡阳夏人也。祖元，晋车骑
将军。父瑍，为秘书郎，蚤亡。灵运少好学，博览群书，性
奢豪，衣裳器物，多改旧制，世共宗之，咸称谢康乐。刘
毅镇姑孰，以为记室参军。毅诛，高祖版为太尉参军，
入为秘书丞，坐事免。高祖受命，起为散骑常侍，转太
子左卫率。灵运为性褊激，多愆礼度，自谓才能宜参”
权要，既不见知，常怀愤愤。少帝即位，灵运构扇异同，
徐羡之等患之，出为永嘉太守。太祖登阼，征为秘书
监，迁侍中，唯以文义见接。灵运意不平，上讽令自解。
后除为广州，凿山浚湖，攻役无已，太守孟𫖮乃表其
异志。太祖知其见诬，以为临川内史。在郡游放，不异
永嘉，为有司所纠，弃市。子凤，蚤卒。